**GUVERNUL REPUBLICII MOLDOVA**

**HOTĂRÂRE nr.\_\_\_**

**din ,,\_\_\_” \_\_\_\_\_\_\_\_\_\_\_\_\_\_\_\_\_2022**

**Chișinău**

**pentru aprobarea Regulamentului-tip privind organizarea serviciilor**

**de salvare acvatică și a stațiilor (posturilor) de salvare pe apă**

**------------------------------------------------------------------------------------------**

În temeiul art. 7 alin. (1) lit. c), art. 50 alin. (4) din Legea apelor nr. 272/2011 (Monitorul Oficial al Republicii Moldova, 2011, nr.81, art.264), cu modificările ulterioare, Guvernul

HOTĂRĂȘTE:

1. Se aprobă Regulamentul-tip privind organizarea serviciilor de salvare acvatică și a stațiilor (posturilor) de salvare pe apă (se anexează).

2. Se recomandă autorităților administrației publice locale, întreprinderilor și beneficiarilor la balanța cărora se află zone de recreere aferente bazinelor acvatice, să elaboreze și să aprobe regulamentele proprii de organizare a serviciilor de salvare acvatică și a stațiilor (posturilor) de salvare pe apă în baza Regulamentului-tip aprobat.

**PRIM-MINISTRU Natalia GAVRILIŢA**

Contrasemnează:

|  |  |
| --- | --- |
| Viceprim-ministru,  Ministrul infrastructurii şi dezvoltării regionale | Andrei SPÎNU |
| Ministrul afacerilor interne | Ana REVENCO |
|  |  |

Aprobat

prin Hotărârea Guvernului nr.\_\_\_\_\_

din”\_\_\_\_\_” \_\_\_\_\_\_\_\_\_\_\_\_\_\_\_\_2022

**REGULAMENTUL-TIP**

**privind organizarea serviciilor de salvare acvatică și a stațiilor**

**(posturilor) de salvare pe apă**

**DISPOZIȚII GENERALE**

1. Regulamentul-tip privind organizarea serviciilor de salvare acvatică și a stațiilor (posturilor) de salvare pe apă (în continuare – Regulament) stabilește cadrul juridic, modul de organizare a stațiilor (posturilor) de salvare pe apă pe teritoriul Republicii Moldova, regimul de activitate, drepturile și obligațiile angajaților.
2. În sensul prezentului Regulament, se definesc următoarele noțiuni:

angajat al stației (postului) – persoană angajată în cadrul stației (postului) de salvare pe apă în baza contractului individual de muncă sau contractului de voluntariat, care a absolvit cursul de instruire în domeniul salvării persoanelor de la înec, acordării primului ajutor, de salvare a persoanelor aflate în pericol de înec și de prevenire a oricăror accidente de acest fel pe apă, transportare și predare a acestora pentru a fi preluate de personalul medical de specialitate;

*post de observare –* loc mobil sau staționar amenajat pentru activitatea de supraveghere a zonei de recreere din raza corpului de apă;

*scafandru –* angajat al stației (postului) care a absolvit cursul de pregătire a scafandrilor salvatori și este admis pentru scufundări și lucrări subacvatice de căutare-salvare și recuperare a victimelor cu ajutorul aparatelor autonome de respirat sub apă și alte echipamente scafandriere;

*salvamar* - angajat al stației (postului) care efectuează supravegherea zonei de intervenție, în vederea prevenirii accidentelor acvatice de pe suprafața apei;

zonă de intervenție – teritoriu de acțiune ai angajaților stației (postului) de salvare pe apă, în raza corpului de apă de suprafață și zonelor limitrofe ale acestuia.

**ORGANIZAREA ȘI ACTIVITATEA STAȚIILOR (POSTURILOR)**

**DE SALVARE PE APĂ**

1. Stația (postul) de salvare pe apă (în continuare – stație (post)reprezintă un serviciu de salvare acvatică înființat, în coordonare cu Inspectoratul General pentru Situații de Urgență al Ministerului Afacerilor Interne (în continuare –*IGSU*), la decizia autorităților administrației publice locale, întreprinderilor și beneficiarilor pe a căror rază administrativ-teritorială sau la balanța cărora există zone de recreere aferente corpurilor de apă de suprafață, inclusiv de importanță națională (în continuare *– zone de recreere*), amenajate și autorizate în conformitate cu prevederile Hotărârii Guvernului nr.737/2002 privind reglementarea funcționării zonelor de recreere aferente bazinelor acvatice.
2. În zona de frontieră, cu excepția localităților, instituirea stației (postului) se va realiza în coordonare inclusiv cu Poliția de Frontieră, în strictă conformitate cu prevederile cadrului normativ ce reglementează regulile de regim a zonei de frontieră.
3. Stația (postul) este organizată pentru prestarea serviciilor de salvare pe apă și cuprinde patrularea, cu scop preventiv, pe apă și pe mal, în zonele de îmbăiere și de desfășurare a activităților nautice, deplasarea la locul accidentului, căutarea persoanelor dispărute în apă, aplicarea tehnicilor de salvare de la înec, scoaterea victimei din mediul periculos, acordarea primului ajutor calificat în caz de accident, transportarea și predarea acestora pentru a fi preluate de personalul medical de specialitate, informarea populației despre regulile de comportament pe apă.
4. Reieșind din suprafața corpului de apă de suprafață (în continuare – *corp de apă*), numărul populației din raza acestuia și fluxul de vizitatori timp de 24 de ore, stațiile (posturile) se înființează în conformitate cu criteriile stabilite în Anexa nr. 1.
5. Stațiile (posturile) se amplasează într-un loc ușor accesibil în proximitatea zonelor de recreere, într-un sediu cu spațiu corespunzător necesitaților și se marchează cu drapel (pavilion), modelul căruia este aprobat prin decizia autorității fondatoare, după avizare de către Comisia Națională de Heraldică.
6. La necesitate, stațiile (posturile) pot desfășura în proximitatea zonelor de recreere posturi mobile de observare, prin amplasarea unei ambarcațiuni (barcă, șalupă, vas plutitor de mici dimensiuni etc.) la o distanță de 5-10 metri în afara aliniamentului balizelor, astfel încât să permită o bună vizibilitate asupra zonei de intervenție.
7. În zonele de recreere, care nu cad sub incidența criteriilor de înființare a stației (postului) de salvare pe apă, conform Anexei nr. 1, se organizează post staționar de observare. Numărul necesar al angajaților pentru postul de observare se determină de către proprietarul/administratorul zonei de recreere.
8. În calitate de angajați ai postului de observare pot fi persoane ce au absolvit cursul de instruire în domeniul salvării de la înec și acordării primului ajutor.
9. Posturile staționare de observare se amenajează cu umbrar pentru protejarea salvamarilor de insolație sau precipitații, cu mijloace individuale de salvare pe apă și trusă de prim ajutor medical, conform Anexei nr. 3 și Anexei nr. 4.
10. În apele de frontieră patrularea cu scop preventiv pe apă și amplasarea ambarcațiunilor stației (postului) în afara aliniamentului balizelor, pentru o bună vizibilitate asupra zonei de intervenție, se va efectua cu avizul prealabil al Poliției de Frontieră, fără trecerea liniei frontierei de stat.
11. Echipa de salvare pe apă este alcătuită din cel puțin un tehnician și un salvamar/scafandru.
12. Echipa de căutare subacvatică și salvare este alcătuită din cel puțin doi scafandri și un tehnician, care asigură manevra și acordarea suportului scafandrilor.
13. Baremul minim recomandat pentru dotarea ambarcațiunilor de salvare este stabilit în Anexa nr. 2.
14. Baremul minim recomandat de dotare a stațiilor (posturilor) de salvare și a posturilor de observare este stabilit în Anexa nr. 3.
15. Baremul minim recomandat de dotare a cabinetelor medicale din cadrul stațiilor de salvare pe apă este stabilit în Anexa nr. 4.
16. Datele de contact ale stației (postului) de salvare pe apă se afișează în locuri/spații publice din raza zonei de intervenție.
17. Legitimațiile de serviciu ale angajaților stațiilor (posturilor), conform modelului stabilit în Anexa nr. 5 la prezentul Regulament, sunt unice pe întreg teritoriul Republicii Moldova.
18. Stațiile (posturile) de salvare pe apă trebuie să aibă asigurată o conexiune rapidă cu toate serviciile de urgență prin stații radio de emisie - recepție, internet, telefonie mobilă, ş.a. mijloace tehnice de comunicare.
19. Organizarea activități stației (postului) este asigurată de către șeful acesteia, numit și eliberat din funcție de către autoritatea publică locală/administratorul întreprinderii fondatoare.
20. În raza municipiilor și UTA Găgăuzia în care activează mai multe stații (posturi), autoritatea administrației publice locale, poate înființa o stație centrală de salvare pe apă, care va administra toate aceste stații (posturi).
21. Antrenarea angajaților stației (postului) pentru activități în afara zonei de intervenție, conform domeniilor de competență, se poate efectua în baza acordurilor de colaborare încheiate cu alte autorități ale administrației publice locale și în conformitate cu planurile de antrenare a forțelor și mijloacelor, elaborate de către șeful stației (postului) și coordonate cu organele teritoriale ale IGSU.
22. Zona de intervenție a stației (postului) se stabilește prin decizia autorității administrației publice locale fondatoare, în coordonare cu organele teritoriale ale IGSU.
23. Monitorizarea activității stației (postului) este exercitată de către autoritatea fondatoare, în colaborare cu organele teritoriale ale IGSU.
24. Șeful stației (postului) poate încheia acorduri de cooperare cu stațiile (posturile) similare din alte localități învecinate, cu organele teritoriale ale IGSU și alte servicii publice (poliția, carabinieri, serviciul medical de urgență, ș.a.).
25. În cazul antrenării în activități comune de salvare/intervenție pe apă ai angajaților stației (postului) și ai organelor teritoriale ale IGSU, conducătorul este șeful superior al organului teritorial al IGSU.
26. Efectivul-limită, organigrama și statele de personal ale stației (postului) se stabilesc în conformitate cu Anexa nr. 6 și se aprobă de către consiliul local al autorității administrației publice locale fondatoare.
27. La inițiativa autorității administrației publice locale/administratorului întreprinderii fondatoare, în cadrul stației (postului) pot fi încadrați voluntari, care ulterior pot fi promovați pentru angajare în cadrul stației (postului) sau în cadrul IGSU.

Angajarea voluntarilor este asigurată în condițiile prevăzute de Legea voluntariatului nr.121/2010.

1. Angajații stației (postului), înființate de către autoritățile administrației publice locale, își desfășoară activitatea în conformitate cu fișele de post, elaborate și aprobate de către șeful acesteia, coordonate cu primarul autorității fondatoare. Fișa de post al șefului stației (postului) este elaborată și aprobată de către primar.
2. Se stabilesc următoarele cerințe pentru angajare în cadrul stațiilor (posturilor) de salvare pe apă:
3. cetățean al Republicii Moldova cu vârsta de peste 18 ani, apt din punct de vedere medical, care deține cel puțin studii gimnaziale. În calitate de voluntar poate fi orice cetățean al Republicii Moldova, cetățean străin sau apatrid care în sprijinul solidarității civice se implică în activități de voluntariat fără scop lucrativ;
4. capacitate de muncă și rezistență fizică, capacitate de a acționa organizat și hotărât în condiții extreme, precum și de a se conforma situației în diferite împrejurări specifice activității;
5. a absolvit cursurile de instruire în domeniul salvării persoanelor de la înec, acordării primului ajutor, de salvare a persoanelor aflate în pericol de înec și de prevenire a oricăror accidente de acest fel pe apă, transportare și predare a acestora pentru a fi preluate de personalul medical de specialitate și deține un act prin care se atestă dreptul de conducere a ambarcațiunii cu motor.
6. Pe domeniul organizării și desfășurării activității stațiilor (posturilor) de salvare pe apă, IGSU are următoarele atribuții:
7. este autoritatea responsabilă de instruirea primară și continuă, perfecționarea cunoștințelor profesionale ale angajaților stației (postului), organizarea seminarelor, concursurilor, competițiilor și a altor activități în vederea menținerii și sporirii capacității de intervenție, precum și de oferirea autorităților administrației publice locale a informațiilor relevante, care contribuie la implementarea reglementărilor locale privind crearea și întreținerea stației (postului);
8. efectuează în mod gratuit, în cadrul IGSU sau la sediul stației (postului) ale autorităților publice locale, instruirea angajaților, în conformitate cu programele de studii elaborate;
9. verifică nivelul desfășurării activităților de prevenire a accidentelor acvatice din zona deservită;
10. solicită autorităților publice locale informații privind starea de pregătire a stațiilor (posturilor) de salvare pe apă, precum și date despre accidentele acvatice produse în zona de intervenție;
11. antrenează angajații stațiilor (posturilor) în caz de producere a unei situații excepționale sau de urgență pe apă în zona de intervenție;
12. elaborează instrucțiuni-tip de prevenire a incidentelor pe apă și salvării persoanelor de la înec;
13. înaintează recomandări privind îmbunătățirea activității stațiilor (posturilor) de salvare pe apă;
14. acordă ajutor practic și metodologic la elaborarea condițiilor tehnice și regulilor de protecție a populației de la înecuri în zona de intervenție a stațiilor (posturilor);
15. aprobă programele de studii pentru specialitățile de salvamar și scafandru;
16. evaluează audienții programelor de studii pentru specialitățile de salvamar și scafandru;
17. confirmă anual clasele de calificare a scafandrilor.

**FINANȚAREA SERVICIILOR DE SALVARE PE APĂ**

1. Asigurarea financiară și tehnico-materială a stației (postului) înființate de către autoritățile administrației publice locale, se efectuează din contul bugetelor locale și din alte surse neinterzise de legislație.
2. Cheltuielile pentru întreținerea stației (postului) includ cheltuieli de personal, cheltuieli pentru achitarea serviciilor comunale, procurarea carburanților, mentenanța mijloacelor tehnice și de comunicare, dotarea corespunzătoare a cabinetelor medicale.

**REGIMUL DE ACTIVITATE**

1. Durata zilnică a timpului de muncă pentru șeful stației (postului) este de 8 ore timp de 5 zile, și două zile de repaus (de regulă, sâmbăta și duminica), în conformitate cu prevederile Codului muncii al Republicii Moldova.
2. Angajații stației (postului) activează în schimburi, iar durata timpului de muncă se stabilește în contract, în conformitate cu prevederile Codului muncii al Republicii Moldova.
3. Având în vedere specificul activității, angajații stației (postului) pot fi atrași la muncă suplimentară, la muncă de noapte, la muncă în zilele de repaus și în cele de sărbătoare nelucrătoare, în conformitate cu prevederile Codului muncii al Republicii Moldova.
4. Angajarea persoanelor în cadrul stației (postului), acordarea concediilor, compensațiilor, concedierea și alte aspecte legate de îndeplinirea obligațiilor de muncă, se efectuează în conformitate cu prevederile Codului muncii al Republicii Moldova.
5. Angajații stației (postului) beneficiază de asistență medicală, în conformitate cu prevederile Legii nr.1585/1998 cu privire la asigurarea obligatorie de asistență medicală.
6. În caz de vătămare a sănătății sau deces, ca urmare a unui accident de muncă sau a unei boli profesionale, angajaților stației (postului) sânt acordate garanții și compensații în conformitate cu prevederile Codului muncii al Republicii Moldova.
7. Pentru îndeplinirea conștiincioasă a atribuțiilor de serviciu, pentru acte de eroism, curaj și devotament manifestate în timpul exercitării atribuțiilor de serviciu, angajații stației (postului) ale autorităților publice locale fondatoare pot fi menționați cu distincții și stimulați material.

**DREPTURI ȘI OBLIGAȚIUNI**

1. Angajații stației (postului) au următoarele drepturi:
2. să limiteze sau să interzică temporar circulația mijloacelor de transport pe apă și accesul persoanelor în sectoare limitate din cadrul corpului de apă și zonele limitrofe ale acestuia, în cazul în care acestea prezintă pericol pentru viață și sănătate;
3. să someze persoanele şi să interzică depășirea de către aceștia a limitelor marcate cu balize;
4. să solicite intervenția serviciilor de urgență în vederea restabilirii ordinii publice și/sau acordării ajutorului medical de urgență victimelor accidentelor pe apă;
5. să sesizeze autoritatea publică locală fondatoare despre acțiunile sau inacțiunile, deciziile șefului stației (postului), în cazul în care acestea pot prejudicia serviciul de salvare pe apă;
6. să înainteze propuneri de creștere a calității și de optimizare a modalității de desfășurare a activității de salvare pe apă;
7. să participe la elaborarea documentelor și proiectelor de dezvoltare a stației (postului);
8. să fie informați asupra situației privind desfășurarea activității de salvare pe apă, problemele existente și soluțiile propuse pentru depășirea acestora, oportunitățile de dezvoltare și perspectivele de activitate;
9. Angajații stației (postului) au următoarele obligațiuni:
10. să desfășoare activitatea în conformitate cu ordinea și regimul de activitate al stației (postului) şi fișele de post;
11. să asigure integritatea și menținerea în stare funcțională a mijloacelor tehnice și de comunicare din dotarea stației (postului), iar la depistarea neregulilor sau a defecțiunilor să anunțe șeful stației (postului) în vederea remedierii acestora;
12. să participe la cursurile de instruire organizate de către IGSU și Agenția Națională pentru Sănătate Publică;
13. să întreprindă, cu utilizarea mijloacelor tehnice din dotare, măsuri de prevenire și salvare de la înec a persoanelor, să acorde primul ajutor calificat victimelor, să asigure transportarea și predarea acestora pentru a fi preluate de către personalul medical de urgență;
14. să folosească ambarcațiunile şi mijloacele tehnice din dotare doar pentru prevenirea accidentelor şi pentru acțiuni de salvare de la înec;
15. la aflarea stației (postului) în zona de frontieră sau în fâșia de protecție a frontierei de stat, să asigure accesul liber patrulelor Poliției de Frontieră aflate în exercitarea misiunilor de supraveghere a frontierei;
16. să anunțe Agenția Navală a Republicii Moldova referitor la exploatarea în zona de responsabilitate a ambarcațiunilor fără număr de înregistrare pe bord sau a ambarcațiunilor cu semne de deteriorare, ce prezintă bănuieli privind starea tehnică corespunzătoare a acestora;
17. să cunoască și să aplice în practică prevederile prezentului Regulament.
18. Voluntarilor stației (postului) li se garantează un minim de drepturi:
19. asigurarea medicală facultativă, acordată de către instituția-gazdă, împotriva riscurilor de accident, de boală sau altor riscuri ce decurg din natura activității, în conformitate cu prevederile Legii voluntariatului nr.121/2010;
20. rambursarea de către instituția-gazdă, în condițiile convenite prin contract, a cheltuielilor de transport, cazare, alimentare, în caz de necesitate de deplasare, de asigurare și alte cheltuieli indispensabile pentru desfășurarea activității de voluntariat;
21. să solicite de la instituția-gazdă un certificat nominal și scrisori de recomandare prin care să se recunoască prestarea activității de voluntar și să se confirme experiența și abilitățile obținute conform prevederilor contractuale;
22. să beneficieze de timp pentru odihnă, astfel încât durata timpului de lucru, stabilită în condițiile legislației, să nu afecteze sănătatea și resursele psihofizice ale voluntarului;
23. să participe la cursuri de instruire organizate, inițiate sau propuse de instituția-gazdă pe domeniul de activitate.
24. În vederea prevenirii accidentelor acvatice, autoritățile administrației publice locale fondatoare, întreprinderile și beneficiarii care administrează zone de recreere aferente corpului de apă, au următoarele obligațiuni:

1) să permită accesul gratuit și staționarea pe plaje până la stațiile (posturile) de salvare pe apă a vehiculelor și/sau personalului serviciilor de urgență;

2) să monteze în locuri vizibile panouri de avertizare și de informare care vor conține instrucțiuni de utilizare pentru vizitatori și zonele de apă destinate sau interzise îmbăierii, agrementului nautic, precum și reguli de comportament și securitate pe apă;

3) să delimiteze prin indicatori și balize zonele de îmbăiere de zonele în care se practică activitatea de agrement nautic;

4) să asigure permanent salubrizarea, îndepărtarea obiectelor periculoase de pe teritoriul zonei de recreere și din zona submersă de îmbăiere;

5) să asigure funcționarea în condiții corespunzătoare a stațiilor (posturilor) de salvare pe apă.

1. Angajații stației (postului) sunt obligați să poarte uniformă de culoare roșie, modelul căreia este stabilit prin decizia autorității/întreprinderii fondatoare, cu inscripția „SALVAMAR” pe partea din spate. Uniformele pot fi completate cu simboluri corporative cu caracter de identificare, în conformitate cu prevederile Legii nr. 86/2011 cu privire la simbolurile publice.
2. Este interzisă utilizarea însemnelor distinctive și a uniformei de către persoane care nu au atribuții respective.
3. Persoanele care au acces în zonele de recreere aferente corpului de apă sunt obligate:

1) să respecte semnalizările panourilor de avertizare și de informare pentru vizitatori;

2) să nu depășească în înot limita marcată cu balize;

3) să nu între în înot în zonele periculoase marcate cu indicatori corespunzători;

4) să mențină curățenia în locul de ședere pe plajă, de agrement nautic, precum și să asigure respectarea condițiilor de protecție a resursei de apă în zona destinată recreerii și îmbăierii;

5) să nu între în apă atunci când este interzisă îmbăierea;

6) să anunțe stația (postul) în caz de accident sau în cazul pericolului de înec al unei persoane.

**RĂSPUNDEREA ANGAJAȚILOR STAȚIILOR (POSTURILOR)**

1. Angajații stației (postului) poartă răspundere materială pentru prejudiciul cauzat angajatorului, în conformitate cu prevederile Codului muncii al Republicii Moldova.
2. Angajații stației (postului) nu poartă răspundere pentru prejudiciul adus urmare acțiunilor justificate de salvare pe apă, precum și pentru nerespectarea de către persoanele aflate pe plajă a normelor și regulilor de comportament și securitate pe apă.

Anexa nr. 1

la Regulamentul-tip privind organizarea

serviciilor de salvare acvatică şi a staţiilor (posturilor)

de salvare pe apă

|  |  |  |  |
| --- | --- | --- | --- |
| **n/o** | **Criteriile de înființare** | **Stație de salvare pe apă** | **Post de salvare pe apă** |
| 1. | Suprafața corpului de apă | de la 5 km2 sau lățimea râului de peste 50 m şi/sau până la linia frontierei de stat | de la 3 km2 până la 5 km2 sau lățimea râului de la 25 mpână la 50 m şi/sau până la linia frontierei de stat |
| 2. | Numărul populației din raza corpului de apă | peste 30 mii persoane | de la 5 mii până la 30 de mii persoane |
| 3. | Numărul maxim de persoane care se pot afla concomitent pe plajă și pe suprafața corpului de apă | peste 2 mii persoane | de la 500 până la 2 mii persoane |

**Criteriile de înființare a stației (postului)**

**de salvare pe apă**

Anexa nr. 2

la Regulamentul-tip privind organizarea

serviciilor de salvare acvatică şi a staţiilor (posturilor)

de salvare pe apă

**Baremul minim recomandat pentru dotarea ambarcațiunilor de salvare:**

1. stație radio de emisie-recepție – 1 buc;
2. vâsle – 2 perechi;

3) ancoră cu funie – 1 buc;

4) saulă de salvare cu lungimea de 30 metri și grosimea de 8 mm – 1 buc;

5) veste de salvare – 3 buc;

6) plută sau centură de salvare – 1 buc;

7) labe pentru înot – 3 perechi;

8) lanternă – 1 buc;

9) mijloace de comunicare sonoră (electromegafon) -1 buc;

10) căuș pentru evacuarea apei din ambarcațiune – 2 buc.

Anexa nr. 3

la Regulamentul-tip privind organizarea

serviciilor de salvare acvatică şi a staţiilor (posturilor)

de salvare pe apă

**Baremul minim recomandat de dotare a stațiilor (posturilor) de salvare pe apă și a posturilor de observare**

1. Dotarea minimă a stației centrale de salvare pe apă:
2. ambarcațiune cu motor staționar echipată complet – 1 buc;
3. ambarcațiune cu motor suspendat echipată complet – 1 buc;
4. ambarcațiune cu vâsle echipată complet – 1 buc;
5. compresor pentru aer – 1 buc;
6. costume de scafandru – 6 buc;
7. echipament pentru scufundare (butelia de aer comprimat, detentorul 1 și detentorul 2, vizor pentru scufundare, manometru, busolă, vestă de compensare salvare, greutăți de scufundare, cuțit, lanternă, funie de semnalizare) – 6 seturi;
8. binoclu.
9. Dotarea minimă a stației de salvare pe apă:
10. ambarcațiune cu motor staționar echipată complet – 1 buc;
11. ambarcațiune cu vâsle echipată complet – 1 buc;
12. compresor pentru aer – 1 buc;
13. costume de scafandru – 4 buc;
14. echipament pentru scufundare (butelia de aer comprimat, detentorul 1 și detentorul 2, vizor pentru scufundare, manometru, busola, vestă de compensare salvare, greutăți de scufundare, cuțit, lanternă, funie de semnalizare) – 4 seturi;
15. binoclu.
16. Dotarea minimă a postului de salvare pe apă:
17. ambarcațiune cu motor staționar echipată complet – 1 buc;
18. ambarcațiune cu vâsle sau cu motor suspendat echipată complet  –  1 buc;
19. binoclu.
20. Mijloace individuale de salvare pe apă a stațiilor (posturilor) de salvare pe apă:
21. saulă de salvare cu lungimea de 30 metri și grosimea de 8 mm – 3 buc;
22. câte o vestă de salvare pentru fiecare salvamar, scafandru și tehnician;
23. funii de salvare (50 metri) – 2 buc;
24. cangă de salvare (6 metri) – 1 buc.
25. Mijloace individuale de salvare pe apă în perioada rece a anului:
26. ghionder de salvare – 1 buc;
27. scară de salvare (6 metri) – 1 buc;
28. scândură de salvare (5 metri) – 1 buc;
29. cangă de salvare – 1 buc;
30. sanie de salvare sau bord de salvare/ambarcațiune din aliaj ușor – 1 buc;
31. burghiu pentru gheață – 1 buc;
32. tijă de măsurare a grosimii gheții și un termometru pentru apă – 1 buc.
33. Mijloace individuale de salvare pe apă a posturilor de observare:

1) saulă de salvare cu lungimea de 30 metri și grosimea de 8 mm – 3 buc;

2) câte o vestă de salvare pentru fiecare angajat;

3) set labe și mască pentru înot, tub de respirat - pentru fiecare angajat;

4) funii de salvare (50 metri) – 2 buc;

5) binoclu.

Anexa nr. 4

la Regulamentul-tip privind organizarea

serviciilor de salvare acvatică şi a staţiilor (posturilor)

de salvare pe apă

**Baremul minim recomandat de dotare a cabinetului medical din cadrul stațiilor de salvare pe apă**

1. Cabinetul medical din cadrul stației centrale și stațiilor de salvare pe apă se dotează cu:
2. pat de tratament;
3. spirometru;
4. targă de coloană cu fixator de cap;
5. bandaje triunghiulare pentru fixarea leziunilor;
6. benzi late de leucoplast pentru fixarea voletului costal;
7. saltele vacuum;
8. trusă de prim ajutor;
9. halat medical, pentru personalul medical;
10. dulap pentru păstrarea medicamentelor dotat cu soluții pentru transfuzii, anestezice, spasmodice, cardiace, antibiotice, soluții pentru tratarea rănilor și alte medicamente la solicitarea lucrătorilor medicali al posturilor de prim ajutor medical;
11. Cerințele de dotare a truselor de prim ajutor:
12. apă oxigenată – 200 ml, alcool sanitar – 200 ml, alcool iodat 5% - 200 ml, soluție rivanol 1% - 200 ml;
13. comprese sterile – 20 buc;
14. fașe sterile – 10 buc;
15. vată medicinală;
16. role leucoplast – 1 buc;
17. plasturi cu rivanol – 2 pachete;
18. mănuși chirurgicale;
19. mască pentru respirație artificială (masca ,,AMBU”);
20. pipe Guedel de diferite mărimi;
21. deschizător de gură;
22. atele vacuum, gonflabile sau rigide sau alte materiale pentru imobilizarea fracturilor;
23. atelă cervicală;
24. guler cervical reglabil;
25. tonometru;
26. termometru.

Anexa nr. 5

la Regulamentul-tip privind organizarea

serviciilor de salvare acvatică şi a staţiilor (posturilor)

de salvare pe apă

|  |
| --- |
|  |
| **Figura 1.** Model al legitimației de serviciu |

Anexa nr. 6

la Regulamentul-tip privind organizarea

serviciilor de salvare acvatică şi a staţiilor (posturilor)

de salvare pe apă

**Statele de personal al stației (postului)**

**de salvare pe apă**

|  |  |  |  |  |
| --- | --- | --- | --- | --- |
| **Nr. d/o** | **Subdiviziunile structurale și funcțiile** | **Stația de salvare pe apă** | | **Post de salvare pe apă** |
| **Stația centrală de salvare pe apă** | **Stația de salvare pe apă** |
| persoane | persoane | persoane |
|  | Șef | 1 | 1 | 1 |
|  | Scafandru specialist - șef | 1 | - | - |
|  | Scafandru specialist | 1 | 1 | - |
|  | Scafandru | 4 | 3 | - |
|  | Tehnician superior | 1 | - | - |
|  | Tehnician | 3 | 1 | 3 |
|  | Mașinist | 1 | 1 | - |
|  | Medic | 1 | - | - |
|  | Felcer | 1 | 1 | - |
|  | Paramedic | **-** | - | 1 |
|  | Salvamar | 3 | 3 | 3 |
|  | **Total** | **17** | **11** | **8** |

**Organigrama-tip a postului de salvare pe apă**

|  |
| --- |
|  |
|  |

**Organigrama-tip a stației de salvare pe apă**

|  |
| --- |
|  |

**Organigrama-tip a stației centrale de salvare pe apă**

|  |
| --- |
|  |
|  |